For godt et år siden deltog 14 nordjyder i en ti døgn lang friluftskonkurrence, hvor de konkurrerede på vilje, friluftskundskab og overlevelse. Vinderen blev 26-årige Signe Nyholm Thomsen, der til dagligt arbejder som livredder i Aalborg. I dag, mere end et år efter optagelserne blev færdige, kan Signe Nyholm Thomsen så sætte sig på flyveren mod København og via Doha flyve til Kilimanjaro lufthavn i Tanzania. - Lige til det sidste har vi været spændte på, om det mon ville lykkes at komme afsted. Den voldsomme stigning i coronasmitte har betydet, at vi allesammen nærmest har isoleret os for omverdenen den seneste måned og passet virkeligt godt på, så alle mand har en ren PCR-test, som er et af kravene for at man kan rejse ind i Tanzania, forklarer vinderen. Mor er med på bjerget Når Signe Nyholm Thomsen siger ”vi” skyldes det, at hun ikke rejser alene. Med på turen har hun sin mor Susanne Nyholm, der også har set frem til at bestige bjerget. - Jeg glæder mig som et lille barn. Tænk at have så fantastisk en datter, at hun gider have mig på slæb, griner Susanne, der i daglig tale bare kaldes Sanne. Til at hjælpe de to hele vejen til toppen er seriens chefinstruktør Jon Lindberg med som ekspeditionsleder. Jon Lindberg, som de fleste danskere kender som vinder af første sæson af ”Alene i vildmarken”, arrangerer blandt andet overlevelsesture i Norge og Sverige og arbejder til dagligt med teambuilding. - Både Signe og Susanne er benhårde, så jeg er helt overbevist om, at de nok skal nå toppen af bjerget. Deres største udfordring vil være risikoen for at udvikle højdesyge og så den bidende kulde der er, når ekspeditionen når op over fire kilometers højde, lyder det fra Jon Lindberg. TV2 Nord er med TV2 Nord er naturligvis med for at dække Signes bestigning. Værten på serien, videojournalist Robert Bedsted, har pakket masser af kameraudstyr og teknik og optager hele turen til TV2 Nords seere. Hvis alt går som det skal, står Signe på toppen af Kilimanjaro onsdag 2. februar. Efter planen sendes der tre afsnit fra Signes bestigning først på foråret. Se første afsnit af "Udfordringen - Kampen om Kilimanjaro" lige her - og find hele serien her.

Referat:
Vinderen af TV2 Nords friluftskonkurrence ”UDFORDRINGEN – Kampen om Kilimanjaro” tager tirsdag afsted mod Afrikas højeste bjerg for at indkassere sin førstepræmie.